Awguri lil 28 rebbieħ fit-12-il edizzjoni tal-konkors tat-traduzzjoni għall-iskejjel sekondarji Juvenes Translatores tal-Kummissjoni Ewropea! L-aħjar traduttur żagħżugħ minn kull wieħed mit-28 Stat Membru tal-UE issa se jivvjaġġa lejn Brussell biex jiġbor il-premjijiet tiegħu u jiltaqa' mat-tradutturi professjonali tal-Kummissjoni Ewropea. Il-Kummissjoni Ewropea llum ħabbret l-awturi tal-aqwa 28 traduzzjoni bit-tema dwar is-Sena Ewropea tal-Wirt Kulturali fil-kompetizzjoni annwali tagħha ta' Juvenes Translatores għall-istudenti tal-iskejjel sekondarji. It-tradutturi tal-Kummissjoni Ewropea – l-organizzaturi tal-konkors – għażluhom fost it-3,252 parteċipant ta' din is-sena minn 751 skola fl-Ewropa kollha. Hu u jikkummenta dwar ir-riżultati tal-kompetizzjoni, il-Kummissarju Günther H. Oettinger, inkarigat mill-Baġit, mir-Riżorsi Umani u mit-Traduzzjoni, qal: “Ninsab impressjonat bil-ħiliet lingwistiċi ta' daż-żgħażagħ b'talent. It-tagħlim tal-lingwi hu kruċjali fis-soċjetà tal-lum. Il-lingwi jiftħu l-bieb għal aktar opportunitajiet ta' xogħol u jgħinu lin-nies jifhmu aħjar il-kulturi u l-pożizzjonijiet ta' xulxin. Nawgura lir-rebbieħa u lill-parteċipanti kollha biex ikomplu jsegwu l-interess tagħhom fil-lingwi u jifirxu l-imħabba għal-lingwi ta' madwarhom.” L-edizzjoni ta' din is-sena tal-kompetizzjoni Juvenes Translatores saret fit-22 ta' Novembru u saret simultanjament fl-iskejjel parteċipanti kollha. L-istudenti li ħadu sehem użaw 154 mill-552 kombinazzjoni lingwistika possibbli bejn l-24 lingwa tal-UE. Uħud mill-għażliet l-aktar interessanti kienu t-traduzzjonijiet mill-Portugiż għall-Olandiż, u mill-Ungeriż għall-Finlandiż. Id-Direttorat Ġenerali għat-Traduzzjoni tal-Kummissjoni Ewropea ilu jorganizza l-konkors Juvenes Translatores (li t-tifsira bil-Latin hi “tradutturi żgħażagħ”) kull sena mill-2007 'l hawn. Matul is-snin, il-kompetizzjoni saret esperjenza li tagħti xejra oħra lil ħajjet ħafna mill-parteċipanti u r-rebbieħa. Pereżempju, wara l-vjaġġ tagħha fi Brussell, ir-rebbieħa Slovena tal-edizzjoni tal-2010, is-Sa Tina Zorko, iddeċidiet li tistudja t-traduzzjoni fl-università u reċentement issieħbet mad-dipartiment tat-traduzzjoni tal-Kummissjoni Ewropea bħala traduttur full-time. “Il-vjaġġ tiegħi għaċ-ċerimonja tal-premjazzjoni fi Brussell hu memorja mill-aktar għal qalbi,” qalet is-Sa Tina Zorko. “It-tradutturi tal-Kummissjoni fuq ix-xogħol tawni idea ta' ħajjet traduttriċi ta' veru u rinforzaw il-ħolma tiegħi li xi darba nsir waħda.” Il-kuntatti tar-rebbieħa tal-Italja 2016, is-Sa Carolina Zanchi, mat-tradutturi mill-Kummissjoni Ewropea, ispirawha sabiex titgħallem aktar dwar il-lingwi applikati u issa qed tistudja l-patolingwistika fil-Ġermanja. Hi qalet: “Mhix esaġerazzjoni li ngħid li Juvenes Translatores tassew ta' xejra oħra lil ħajti. Nixtieq ngħid sinċerament grazzi lil dawk li jagħmluh possibbli kull sena.” Sfond L-għan tal-kompetizzjoni ta' “Juvenes Translatores” hu li jippromwovi t-tagħlim tal-lingwi fl-iskejjel, u jagħti liż-żgħażagħ idea dwar xi jfisser li tkun traduttur. Il-kompetizzjoni hi miftuħa għall-istudenti ta' 17-il sena fl-iskejjel sekondarji u ssir fl-istess ħin fl-iskejjel kollha magħżulin mill-UE kollha. It-traduzzjoni ilha parti integrali mill-UE minn meta nħolqot il-Komunità, u kienet proprju s-suġġett tal-ewwel Regolament (Kunsill tal-KEE: Ir-Regolament Nru 1) adottat fl-1958. Minn dak iż-żmien 'l hawn, flimkien mat-tkabbir tal-UE żdied in-numru tal-lingwi minn 4 għal 24. Ir-rebbieħa ta' din is-sena huma: Ir-rebbieħa ta' Juvenes Translatores 2018-2019 PAJJIŻ REBBIEĦ PARTEĊIPANTI GĦALL-PAJJIŻ Isem, par tal-lingwi Isem tal-iskola, belt Numru ta' skejjel Numru ta' studenti L-Awstrija Valentin Fraß EN-DE BORG Birkfeld, Birkfeld 18 79 Il-Belġju Ance Martinsone EN-LV Europäische Schule Brüssel II, Brussels 21 93 Il-Bulgarija Йоана Георгиева DE-BG Езикова гимназия „Проф. д-р Асен Златаров“, Хасково 17 80 Il-Kroazja Dea Šimat EN-HR Srednja strukovna škola Blaž Jurjev Trogiranin, Trogir 11 51 Ċipru Γεωργία Χειμαρρίδη EN-EL Λύκειο Εθνομάρτυρα Κυπριανού Στροβόλου, Λευκωσία 6 28 Iċ-Ċekja Markéta Sahanová EN-CS Gymnázium Jírovcova, České Budějovice 21 99 Id-Danimarka Astrid Sloth Larsen EN-DA Frederiksborg Gymnasium & HF, Hillerød 12 51 L-Estonja Liisa-Maria Komissarov EN-ET Hugo Treffneri Gümnaasium, Tartu 6 30 Il-Finlandja Katalin Bárány HU-FI Puolalanmäen lukio, Turku 13 59 Franza Léa Marissal ES-FR Lycée Militaire de Saint-Cyr, Saint-Cyr-l'Ecole 72 320 Il-Ġermanja Deborah Dietterle EN-DE Kopernikus-Gymnasium Wasseralfingen, Aalen-Wasseralfingen 94 341 Il-Ġreċja Ελισάβετ Tσαγκάρη-Ντυμπάλσκα PL-EL Γενικό Λύκειο Βραχνέϊκων, Πάτρα 21 94 L-Ungerija Kitti Laura Kántor EN-HU Budapest IX. Kerületi Szent-Györgyi Albert Általános Iskola és Gimnázium, Budapest 21 96 L-Irlanda Cáit Paircéar GA-EN Coláiste Íosagáin, An Charraig Dhubh 11 42 L-Italja Giulia Rorato SL-IT Liceo Scientifico Statale "France Prešeren”, Trieste 73 359 Il-Latvja Elvis Groskops EN-LV Saldus novada pašvaldības Druvas vidusskola, Saldus pagasts 8 32 Il-Litwanja Tomas Lugauskas EN-LT Daugų Vlado Mirono gimnazija, Daugai, Alytaus r. 11 48 Il-Lussemburgu Annika Elisabeth Küster EN-DE Ecole européenne de Luxembourg II, Bertrange 4 12 Malta Francesca Vassallo MT-EN Saint Aloysius College Sixth Form, Birkirkara 5 23 In-Netherlands Ceres Verkaik EN-NL Anna van Rijn College, Nieuwegein 26 91 Il-Polonja Krzysztof Warzocha ES-PL XX Liceum Ogólnokształcące z Oddziałami Dwujęzycznymi im. José Martí, Warszawa 51 237 Portugall Ana Silva EN-PT Instituto Educativo do Juncal, Juncal - Porto de Mós 21 97 Ir-Rumanija Maria-Alexandra Gherghel EN-RO Colegiul National „Dr. I. Meșotă”, Brașov 32 151 Is-Slovakkja Sofia Gregorová DE-SK Súkromné gymnázium, Lučenec 13 58 Is-Slovenja Nika Kobetič EN-SL Gimnazija Bežigrad, Ljubljana 8 39 Spanja Sara Picos Gómez EN-ES IES De Brión, A Coruña 53 241 L-Iżvezja King Fägersten EN-SV Tyska Skolan, Stockholm 20 84 Ir-Renju Unit Natalia Glazman ES-EN Woldingham School, Surrey 71 317 TOTAL 740 3252 Għal aktar informazzjoni: - Stqarrija dwar il-kompetizzjoni - Juvenes Translatores: https://ec.europa.eu/info/education/skills-and-qualifications/develop-your-skills/language-skills/juvenes-translatores_mt Segwi lid-Direttorat Ġenerali għat-Traduzzjoni fuq Twitter: @Translatores